Għal sena oħra, il-Festival Internazzjonali tal-Logħob tan-Nar mistenni joffri spettaklu mill-aktar ikkulurit matul l-aħħar ġimgħa ta’ April f’kompetizzjoni li se jkunu qegħdin jieħdu sehem fiha kmamar tan-nar lokali u anke internazzjonali. Din se tkun il-13-il edizzjoni ta’ dan il-Festival orgranizzat mill-Ministeru tat-Turiżmu flimkien mal-MTA b’eluf ta’ Maltin u barranin jattendi bi ħġarhom għal kull wirja li tittella’. Festival li jdawwal is-sema ta’ pajjiżna b’kull xorta ta’ murtali mill-isbaħ f’ambjent tipiku Malti. Dan il-festival hu meqjus minn bosta bħala avveniment importanti u uniku fil-Gżejjer Maltin u li jiġbed lejh mhux biss eluf ta’ Maltin, iżda attrazzjoni mill-isbaħ għat-turisti li jkunu għall-btala tagħhom fostna. Dan Il-festival iservi wkoll bħala parti miċ-ċelebrazzjonijiet li jfakkru d-dħul ta’ Malta fl-UE li seħħ fl-1 ta’ Mejju 2004.Filfatt għal din is-sena dan se jkun aktar speċjali, peress li pajjiżna jiċċelebra l-10 Anniversarju. Imħeġġa bis-suċċess tal-attendenza kbira li kien hemm f’ Marsaxlokk is-sena l-oħra, l- organizzaturi ħasbu biex għal din is-sena l-ewwel serata tal-Festival terġa’ ssir  ukoll f’Marsaxlokk, il-Ġimgħa 25 ta’ April u f’Buġibba l-għada s-Sibt 26 ta’ April. Is-serata finali ser ssir nhar l-Erbgħa 30 ta’ April fil-Port il-Kbir, fejn l-aħjar post biex jitgawda l-ispettaklu jkun minn Xatt il-Barriera, il-Belt Valletta. F’din it-13-il edizzjoni se jieħdu sehem tmien kumpaniji pirotekniċi, li se joħolqu spettaklu mill-isbaħ tan-nar sinkronizzat mal-mużika. Tlieta minn dawn il-kumpaniji se jkunu barranin. Il- parteċipanti li se jikkompetu għall-Kompetizzjoni Internazzjonali tal-Pyromużika se jkunu l-iSteyrFire mill-Awstrija, Brezac Artifices minn Franza, Pyrotex Fireworx mir-Renju Unit u St Joseph Fireworks Factory minn Haż-Żebbug, Malta. Il-kumpaniji li se jikkompetu għall-Kompetizzjoni Nazzjonali se jkunu l-Maltin tal-Banda Sant’Andrija Fireworks Factory ta’ Ħal Luqa, St George’s Fireworks Factory ta’ Ħal- Qormi, Santa Marija Fireworks Factory mill-Imġarr u Banda l-Unjoni St Andrew’s Fireworks Factory ta’ Ħal-Luqa.